钦定古今图书集成/理学汇编/文学典/第024卷 > 王接〈愆期〉
## 钦定古今图书集成/理学汇编/文学典/第024卷 > 王接〈愆期〉

按《晋书》本传，“接字祖游，河东猗氏人，汉京兆尹尊十
世孙也。父蔚，世修儒史之学，魏中领军曹羲作《至公
论》，蔚善之，而著《至机论》，辞义甚美，官至夏阳侯相。接
幼丧父，哀毁过礼，乡亲皆叹曰：‘王氏有子哉’！渤海刘
原为河东太守，好奇，以旌才为务。同郡冯收试经为
郎七十馀，荐接于原曰：‘夫骍骝不总辔，则非造父之
肆；明月不流光，则非隋侯之掌。伏惟明府苞黄中之
德，耀重离之明，求贤与能，小无遗错，是以鄙老，思献
所知。窃见处士王接，岐嶷隽异，十三而孤，居丧尽礼，
学过目而知，义触类而长，斯《玉镜》之妙味，经世之徽
猷也。不患元黎之不启，窃乐春英之及时’。”原即礼命，
接，不受。原乃呼见曰：“君欲慕肥遁之高邪？”对曰：“接薄
祐，少孤而无兄弟，母老疾笃，故无心为吏。”及母终，柴
毁骨立，居墓次积年，备览众书，多出异义。性简率，不
修俗操，乡里大族多不能善之，唯裴𬱟雅知焉。平阳
太守柳澹、散骑侍郎裴遐、尚书仆射邓攸皆与接友
善。后为郡主簿，迎太守温宇，宇奇之，转功曹史。州辟
部平阳从事。时泰山羊亮为平阳太守，荐之于司隶
校尉王堪，出补都官从事。永宁初，举秀才。友人荥阳
潘滔遗接《书》曰：“摰虞、卞元仁并谓足下应和鼎味，可
无以应秀才行。”接报书曰：“今世道交丧，将遂剥乱，而
识智之士，钳口韬笔，祸败日深，如火之燎原，其可救
乎？非荣斯行，欲极陈所见，冀有觉悟耳。”是岁，三王义
举，惠帝复阼，以国有大庆，天下秀才一皆不试，接以
为恨。除中郎，补征虏将军司马。荡阴之役，侍中嵇绍
为乱兵所害。接议曰：“夫谋人之军，军败则死之；谋人
之国，国危则亡之，古之道也。荡阴之役，百官奔北，唯
嵇绍守职以遇不道，可谓臣矣，又可称痛矣。今山东
方欲大举，宜明高节以号令天下，依《春秋》褒三累之
义，加绍致命之赏，则遐迩向风，莫敢不肃矣。”朝廷从
之。河间王颙欲迁驾长安，与关东乖异，以接成都王
佐难之，表转临汾公相国。及东海王越率诸侯讨颙，
尚书令王堪统行台，上请接补尚书殿中郎，未至而
卒，年三十九。接学虽博通，特精《礼、传》。常谓《左氏》辞义
赡富，自是一家书不主为“经。发《公羊》附经立传，经所
不书，传不妄起，于文为俭，通经为长。”任城何休训释
甚详，而黜周王鲁，大体乖碍。且志通《公羊》，而往往还
为《公羊》疾病。接乃更注《公羊春秋》，多有新义。时秘书
丞卫恒考正《汲冢书》，未讫而遭难，佐著作郎束晳述
而成之，事多证异义。时东莱太守陈留王庭坚难之，
亦有证据。晳又释难，而庭坚已亡。散骑侍郎潘滔谓
接曰：“卿才学理议，足解二子之纷，可试论之。”接遂详其得失，挚虞、谢衡皆博物多闻，咸以为允当。又撰《列
女后传》七十二人，杂论议诗赋、碑颂驳难十馀万言，
丧乱尽失。长子愆期，流寓江南，缘父本意，更注《公羊》，
又集《列女后传》云：